Leer jou kleuter van emosies en hoe om dit te hanteer - Jou Gesin | Solidariteit WêreldJou Gesin | Solidariteit Wêreld
Tuis › Artikels › Leer jou kleuter van emosies en hoe om dit te hanteer
Dis moeilik vir kleuters om hul emosies te identifiseer, te weet hoe om daaraan uiting te gee en hoe om daaroor te praat, veral wanneer hulle nog nie die toepaslike woordeskat het nie. Kinders wat hul emosies verstaan en geleer het om op die regte manier daaraan uiting te gee, sal minder geneig wees tot woedeuitbarstings, aggressie en uittartende gedrag en sal ook emosioneel sterk .
Vir volwassenes is dit moeilik om aan kinders emosies soos hartseer, vrees, ontsteltenis of opgewondenheid te beskryf omdat dit abstrakte begrippe is. Omdat emosies elke besluit of optrede van kinders beïnvloed, is dit noodsaaklik om dit van so jonk as moontlik af vir hulle te leer.
Kundiges gee raad aan ouers oor hoe om hul kleuters hiermee te help
Koppel name aan emosies
Leer vir jou kleuter die woorde wat die algemeenste gevoelens uitdruk, soos bly, kwaad, hartseer, bang, of opgewonde. Een van die maniere om dit te doen, is om oor die karakters in storieboeke of op DVD's te gesels en te vra "Hoe dink jy voel Peter Pan nou?" Of laat hulle na DVD's/video's (Elf Feelings Video) kyk of boeke lees wat spesifiek oor emosies handel en gesels saam daaroor. Bespreek die karakters se emosies en moontlike redes vir die spesifieke emosie. Verwys spesifiek na gesigsuitdrukkings, liggaamstaal en gedrag.
Maak hom bewus van hoe sy gedrag ander se emosies beïnvloed
Deur met jou kleuter oor die emosies van ander mense te praat deur byvoorbeeld te sê: "Sussie is nou hartseer omdat jy nie wil hê sy moet met jou pop speel nie", leer haar dat ander mense dieselfde emosies ervaar. Dit sal jou kind help om te let op wat hulle sê of hoe hulle teenoor ander optree. Volg op deur byvoorbeeld te vra hoe hy sou voel indien iemand anders so teenoor hom opgetree het. Deur jou kind te leer om homself in ander se skoene te plaas, leer hom om empaties te wees.
Praat oor emosies
Stel daagliks 'n voorbeeld van hoe om te sê hoe jy voel, byvoorbeeld jy is kwaad omdat hy nie sy speelgoed wil opruim nie. Vra gereeld vir jou kleuter: "Hoe voel jy nou?", veral in spesifieke situasies waar emosie ter sprake is. Gebruik 'n plakkaat waarop verskillende emosies uitgebeeld word, laat hom een kies wat sy gevoel weerspieël en gesels dan met hom daaroor. Wanneer jy 'n spesifieke emosie by hom waarneem, sê: "Mamma sien jy is opgewonde omdat ons nou parkie toe gaan." Deur 'n naam aan 'n werklike emosie te koppel help jy jou kind om sy emosies-woordeskat uit te brei.
Leer vir jou kleuter hanteringsneganismes
Jou kind moet altyd weet dat dit in orde is om positiewe en negatiewe emosies te ervaar maar dat daar toepaslike maniere is om daaraan uitdrukking te gee. Kleuters moet leer dat hulle nie wanneer hulle kwaad is vir 'n maatjie die kind mag slaan nie of, wanneer hy gefrustreerd is omdat hy met die legkaart sukkel, al die stukke die hele kamer vol kan gooi nie. Leer hom byvoorbeeld proaktief hoe om woede te bestuur en ongemaklike emosies te hanteer. Hy kan byvoorbeeld self kamer toe gaan of alleen op 'n stil plek in die tuin gaan speel om te kalmeer wanneer hy ontsteld is. Wanneer hy hartseer is omdat 'n maatjie nie met hom wil speel nie, bespreek verskillende moontlike maniere waarop hy dit kan hanteer anders as om aggressief te raak. The ABC's of Calming Down is 'n oulike hulpmiddel met 26 strategieë, alfabeties gelys, om jou kind te help om te kalmeer. Kinders wat weet hoe om op die regte manier aan hulle emosies uiting te gee se menseverhoudings is gewoonlik goed en hulle maak makliker maats want hulle weet dat hul optrede ander mense kan seeraak
Beloon positiewe gedrag. Prys hom byvoorbeeld wanneer hy op 'n sosiaal aanvaarbare manier aan negatiewe gevoelens uiting gee. Sê dat jy trots is op hom omdat hy nie 'n woedeuitbarsting in die winkel gehad het omdat hy teleurgesteld was dat hy nie 'n roomys kon kry nie. Of beloon hom met 'n plakkertjie op 'n emosiekaart (emosie-ikone) vir goeie gedrag. Wanneer hy tien plakkertjies verdien het, mag hy 'n rukkie langer in die parkie speel. Beloning maak jou kind bewus van die feit dat jy hom voortdurend dophou.
Wees 'n voorbeeld
Dit help nie om vir jou kind te sê hoe om in sekere situasies op te tree maar jy doen presies die teenoorgestelde nie. Wanneer jy kwaad is wanneer iemand voor jou in die ry indruk, sê: "Ek is nou so geïrriteerd", maar wys dat jy nie aan jou emosies toegee nie deur vriendelik te glimlag, sodat jou kind kan sien. Jou kleuter sal jou gedrag, positief of negatief, naboots. Wees dus 'n goeie voorbeeld.
Benut elke moontlike geleentheid
Om van emosies te leer, is 'n voortgesette proses waar elke moontlike geleentheid as leergeleentheid benut moet word. Wees dus voortdurend bedag op situasies waar jy met jou kleuter kan gesels oor emosies (sy eie en dié van ander), waar julle as ouers 'n voorbeeld kan stel en waar jy jou kind meer positiewe maniere kan leer om sy emosies te hanteer.
Wys prentjies van die emosies waarvan jul sing.
Sing liedjies waarin emosies uitgebeeld word.
Demonstreer prentjies van die emosies waarvan jul sing.
If you're sad and you know it rub your eyes "Boo hoo"
Traantjies kan ek soms nie keer
Traantjies wys my hart is seer.
Mamma soen dit gou-gou weg, dan voel alles sommer reg. (Estelle Henning)
Honger laat my magie grom,
vaak wees maak my ogies dom.
Kwaai wees laat my loop en brom…
Soet wees maak my Ma se blom. (Annelize Blom)
Gebruik speletjies en aktiwiteite
'n Voorbeeld is om 'n kubus te maak en op elke sykant 'n emotikon met die beskrywing daarby te plak. Laat een kind die kubus soos 'n dobbelsteen rol. Die prentjie wat aan die bokant verskyn, moet deur een kind uitgebeeld word. Met die volgende rondte is dit weer 'n ander kind se beurt. Laai gratis emosieprentjies hier af.